በትናንቱ የፍጻሜ ጨዋታ በአርሰናል አማካይ ሞሐመድ ኤልኔኒ ግብ 1 ለ0 እየመሩ የነበሩት ግብጾች ነበሩ። እንደ ጎርጎሪዮስ አቆጣጠር ከ2010 ወዲህ በታደሙበት የአፍሪቃ ዋንጫም ድል የፈርኦኖች መስላ ነበር። ካሜሩኖች ወደፊት ገሰገሱ፤ ግብጾች አጥብቀው ተከላከሉ። በ59ኛው ደቂቃ ላይ ካሜሩናዊው ኒኮላስ ንኮሉ የፈርኦኖቹን እንደ ፒራሚድ የጠነከረ የተከላካይ መስመር ደረመሰው። አንድ እኩል ኾኑ። የማታ ማታ ጨዋታው ሊጠናቀቅ 2 ደቂቃ ሲቀረው ቪንሰንት አቡበከር ኳሷን በድንቅ ኹኔታ ተቆጣጥሮ በግሩም ኹኔታ ከመረብ አሳረፈ። ለስምንተኛ ጊዜ የአፍሪቃ ዋንጫን ለመውሰድ የቋመጡት ግብጾች ኅልምም መክኖ ቀረ። ካሜሩኖች የአፍሪቃ እግር ኳስ ጀግኖች መኾናቸውን አስመሰከሩ። «የአፍሪቃ አሸናፊዎች ነን፤ ለማንም የማንበገር! ገና የዓለም ዋንጫን እናሸንፋለን።»
